Y caraꞌ xbantaja,
xpeta mensajero,
Juan rubiꞌ,
arjaꞌ nqueruban bautizar jeꞌ wnak.
Arjaꞌ chpam tenlic lwar necꞌjeꞌ waꞌ y cawra nbij chca wnak:
—Tecꞌxaꞌ enaꞌoj y tey-aꞌ cana rtzilal y quixbaꞌna bautizar,
caraꞌ ta neban ch-utz cꞌaraꞌ ncuytaja ewil emac,
caraꞌ nbij chca.
Conjelal wnak jecꞌola pJerusalén e quexbil jleꞌ chic jecꞌola chpam jleꞌ chic lwar jcꞌola precwent Judea arj-eꞌ xeba ruqꞌuin Juan y xebaꞌna bautizar rmal jaꞌ Juan chpam binel yaꞌ Jordán,
y tzraꞌ xquechol waꞌ quil quemac.
Jretziak Juan recsan jaraꞌ resmal camello ocnak y rexmon xeꞌ rpam tzra jun tzꞌum.
Jocnak rway jaraꞌ jeꞌ sacꞌ ruqꞌuin riꞌal cheꞌ je ncanoj ptak kꞌayis.
Cawra nbij chca wnak ra:
—Cꞌo chna jun penak xjarlal qꞌuemjana tumaj rsamaj,
arjaꞌ más chna nim poder cꞌola prukꞌaꞌ que chenwech anen.
Anen me tyataja chwij chquenkiꞌl oca ruqꞌuin nexte chquenquir naraꞌ rcꞌamal rexjab.
Anen yaꞌ xencsaj tak xixnuban bautizar per jaꞌ Espíritu Santo nquixrbanbej bautizar.
Caraꞌ nbij chca.
Jaraꞌ tiemp xel ta Jesús pNazaret jcꞌola precwent Galilea,
xba ruqꞌuin Juan y xbaꞌna bautizar rmal Juan chpam binel yaꞌ Jordán.
Chek xel ta Jesús pyaꞌ xutzꞌet caj jaktanak y xutzꞌet Espíritu Santo ajniꞌ jun paloma xkaj ta ruqꞌuin.
Y cꞌola jun kul xcꞌaxaxa penak chcaj y cawra nbij:
—Atet at quilaj Wlecꞌwal,
congan quenquicota chawij,
caraꞌ xbij Dios tzra Jesús.